Gyárilag tizenkét henger a G-osztályban – Autó-Motor
Gyárilag tizenkét henger a G-osztályban
2012. Április 12 06:05
Korábban csak tuningcégek passzírozták a V12-es erőforrást a G-osztály motorterébe, mostantól a gyár is megteszi.
A Brabus és az AMG is szép pénzeket keresett azzal, hogy belerakta a V12-es erőforrást a G-osztály motorterébe, most azonban a Mercedes hivatalos árlistáján is megtaláljuk ezt az opciót. A 2013-as modellévben 6,0 literes, 612 lóerős biturbó V12-essel is rendelhető a terepjáró.
Jól látszik a motorkínálaton, hogy Európán kívül értékesítik a legtöbb G-osztályt, hiszen csak egy dízel, a G 350 CDI van a kínálatban, 211 lóerős alapmotorként. A G 500-ban 5,5 literes szívó (388 LE), a G 63 AMG-ben 5,5 literes biturbó V8-as (544 LE) dolgozik, a csúcsot jelentő G 65 AMG erőforrása 612 lóerős, maximális nyomatéka 1000 Nm. Per pillanat ez a világ legerősebb terepjárója, ami nem rossz egy 1979 óta gyártásban lévő járműtől.
Kívül a fényszórók alatt elhelyezett LED-es menetfény jelenti az újdonságot, meg az AMG modellek új első lökhárítója. A biztonsági felszereltségek listája távolságtartó tempomattal, holttérfigyelővel bővült, az ESP pedig utánfutó-stabilizáló funkcióval lett gazdagabb.
Előző cikk Nem kell a kis motor a Rolls-Royce tulajoknak
Következő cikk Baleset miatt késik a Toyota versenyautó debütálása